钦定古今图书集成/明伦汇编/官常典/第719卷 > 韦月将
## 钦定古今图书集成/明伦汇编/官常典/第719卷 > 韦月将

按《通鉴纲目》：中宗神龙二年，处士韦月将上书，告武
三思潜通宫掖，必为逆乱。上大怒，命斩之。黄门侍郎
宋璟奏曰：“人言中宫私于三思，陛下不问而诛之，臣
恐天下必有窃议。”固请按之，上不许，璟曰：“必欲斩月
将，先斩臣；不然，臣终不敢奉诏。”上怒少解。御史大夫
苏珦、大理卿尹思贞皆以为方夏行戮，有违时令，乃
命杖而流之岭南。过秋分，一日平晓，广州都督周仁
轨斩之。睿宗即位，秋七月，赠宣州刺史。